ΓΡΑΠΤΗ ΕΡΩΤΗΣΗ P-2817/99

υποβολή: Niels Busk (ELDR) προς την Επιτροπή

(7 Ιανουαρίου 2000)

Θέμα: Τελωνειακή μεταχείριση των εγγράφων Τ-5

Αφού σφραγισθούν από το τελωνειακό γραφείο εκκίνησης, τα έγγραφα Τ-5 πρέπει να παραδίδονται στις αρχές (τελωνείο, ταχυδρομείο και/ή όργανο παρέμβασης), όσο οι εξαγωγείς εξακολουθούν να έχουν την αποκλειστική ευθύνη.

Προτίθεται η Επιτροπή να αναλάβει πρωτοβουλία ώστε η ευθύνη για την επιστροφή των εγγράφων Τ-5 να μεταβιβάζεται επίσης στις αρχές και ένα απωλεσθέν έγγραφο Τ-5 του οποίου τη φύλαξη έχουν αναλάβει οι αρχές να εγκρίνεται αυτομάτως λόγω ανωτέρας βίας;

Προτίθεται η Επιτροπή ναποχρεώσει όλα τα όργανα παρέμβασης να δηλώνουν στον εξαγωγέα την ενδεχόμενη έλλειψη εγγράφων Τ-5 το αργότερο τρεις μήνες μετά την παραλαβή της δηλώσεως εξαγωγής;

Προτίθεται η Επιτροπή να αναλάβει πρωτοβουλία ώστε τα εθνικά όργανα παρέμβασης ναποχρεωθούν να δημιουργήσουν ένα σύστημα πληροφορικής on-line, προκειμένου να καθίσταται δυνατός ο εντοπισμός των πραγματικών θέσεων των εγγράφων Τ-5;

Απάντηση του κ. Bolkestein εξ ονόματος της Επιτροπής

(3 Φεβρουαρίου 2000)

Σε περίπτωση χρησιμοποίησης του αντιτύπου ελέγχου Τ5 για τον έλεγχο της χρήσης ή του προορισμού γεωργικών προϊόντων που εξάγονται εκτός Κοινότητας, το τελωνείο προορισμού διενεργεί τον έλεγχο της χρήσης ή του προβλεπόμενου προορισμού (στην προκειμένη περίπτωση της εξόδου από το τελωνειακό έδαφος) και πρέπει να διατηρεί, ενδεχομένως, με την τήρηση αντιγράφου, τα στοιχεία του αντιτύπου ελέγχου Τ5 και τα

αποτελέσματα των ελέγχων που διενεργήθηκαν. Το πρωτότυπο επιστρέφεται αμέσως στη διεύθυνση που αναφέρεται στο έγγραφο (τελωνειακή αρχή ή οργανισμός παρέμβασης), αφού ολοκληρωθούν οι απαιτούμενες διατυπώσεις και αφού θεωρηθεί δεόντως από το τελωνείο προορισμού (άρθρα 482.4 και 483 του κανονισμού (ΕΚ) αριθ. 2454/93 της Επιτροπής της 2 Νοεμβρίου 1993(1): διατάξεις εφαρμογής του κοινοτικού τελωνειακού κώδικα).

Υπό αυτούς τους όρους, την ευθύνη για την επιστροφή του πρωτοτύπου έχουν στο εξής οι αρχές και, σε περίπτωση απώλειας του πρωτοτύπου μετά την επιστροφή του από το τελωνείο προορισμού, το τελωνείο προορισμού μπορεί να επιβεβαιώσει, με βάση την καταχώρηση των στοιχείων και των αποτελεσμάτων των ελέγχων που διενεργήθηκαν, ότι τα εμπορεύματα χρησιμοποιήθηκαν πράγματι για τον προβλεπόμενο σκοπό ή ότι έφθασαν στον προβλεπόμενο προορισμό. Ακόμη και σ'αυτή την περίπτωση, μπορεί ενδεχομένως να εκδοθεί αντίγραφο, σύμφωνα με το άρθρο 486.4 του προαναφερθέντος κανονισμού, οπότε το τελωνείο προορισμού πρέπει να το θεωρήσει. Κατά τη γνώμη της Επιτροπής, δεν είναι απαραίτητη σ&pos; αυτή την περίπτωση η χρήση της έννοιας της «ανωτέρας βίας».

Η Επιτροπή κρίνει ότι τα κράτη μέλη είναι περισσότερο σε θέση να αξιολογήσουν και να αποφασίσουν εάν είναι σκόπιμο να ενημερώσουν οι εθνικοί οργανισμοί παρέμβασης τους εξαγωγείς σχετικά με τη μη επιστροφή του αντιτύπου ελέγχου T5 εντός τριών μηνών από την παραλαβή της διασάφησης εξαγωγής και εάν για το σκοπό αυτό είναι απαραίτητη η δημιουργία ενός συστήματος πληροφορικής. Η Επιτροπή είναι της γνώμης ότι δεν είναι σκόπιμο να προταθεί η θέσπιση νέων δεσμευτικώνποχρεώσεων για τους εθνικούς οργανισμούς παρέμβασης.

(1) ΕΕ L 253 της 11.10.1993.